Julkulan sairaala

Julkulan sairaala oli vuosina 1959–2024 Kuopion Julkulassa toiminut psykiatrinen sairaala. Vuonna 1959 valmistuneen sairaalarakennuksen suunnittelivat Veikko Larkas ja Jaakko Paatela. Alun perin se rakennettiin B-mielisairaalaksi ja sen alkuperäinen nimi oli Kuopion seudun B-mielisairaala. Sairaalan rakennutti kuntainliitto Rakennusvaiheessa se oli Suomen suurin B-mielisairaala. Varsinaisen sairaalarakennuksen lähistölle rakennettiin kolme asuintaloa. Valmistuttuaan siinä oli 355 potilaspaikkaa ja henkilökuntaa 133. Lääkäreitä oli kaksi, ensimmäisen ylilääkäri Else-May Alermo-Salmen lisäksi sairaalassa oli osastonlääkärin virka. Julkulan sairaala kuului viimeisinä vuosinaan Pohjois-Savon hyvinvointialueeseen. Sairaalassa toimi loppuvaiheessa nuoriso-, aikuis-, vanhus- ja päihdepsykiatrisia osastoja. Julkulan sairaala lakkautettiin ja psykiatriset osastot siirrettiin Kuopion yliopistollisen sairaalan alueelle rakennettuun uudisrakennukseen, Lainesairaalaan, toukokuussa 2024. Viimeisinä toimintavuosinaan sairaala oli toistuvasti julkisuudessa sisäilmaan ja potilaiden hoitoon liittyvien ongelmien takia. Sairaala oli peruskorjattu vuonna 2009, mikä ei kuitenkaan ratkaissut sisäilmaan liittyviä ongelmia. Viime vuosina julkisuuteen tuotiin esille huolia sairaalan hoitohenkilökunnan työturvallisuudesta, jotka liittyivät osastoilla tapahtuneisiin uhkatilanteisiin. Julkulan sairaalassa oli loppuvaiheessa 89 potilaspaikkaa ja siellä hoidettiin potilaita keskimäärin vain kaksi viikkoa, mikä oli vähemmän kuin muissa vastaavissa sairaaloissa. Sairaalan potilashuoneet olivat kahdelle hengelle, mikä ei mahdollistanut yksityisyyttä ja aiheutti hoitohenkilöstön mukaan ajoittain levottomuutta. Uuten sairaalarakennukseen voitiin rakentaa yhden hengen huoneet, mutta potilaspaikkoihin tehtiin vähennyksiä. Potilaspaikkoja vähennettiin siitä huolimatta, että Julkulan sairaala oli viime vaiheissaan usein ylipaikoilla. Ylipaikoitusta oli pyritty vähentämään tiukentamalla sisäänottokriteereitä. Tästä huolimatta esimerkiksi nuorisopsykiatrian osastot saattoivat olla jopa kolmella ylipaikalla. Tyhjillleen jääneet sairaalarakennukset purettiin vuonna 2026. Sairaalan tontille on sittemmin rakennettu hoivayksiköitä kehitysvammaisille ja vanhuksille. Lähteet